જોકે સૌથી વધારે મહિલા મતદારો ધરાવતા પાલડી વોર્ડમાં પણ મહિલાઓનું ઓછું મતદાન થયું હતું. અમદાવાદ કોર્પોરેશનની કુલ ૧૮,૪૨,૭૬૬ મહિલા મતદારો પૈકી ૭,૭૦,૩૫૫ મહિલા મતદારોએ મતદાન કર્યું હતું એટલે કે મહિલા મતદારોની ટકાવારી ૪૧.૮૦ ટકા નોંધાઇ હતી, જે ઓક્ટોબર-૨૦૧૦ની ૪૧.૬૮ની ટકાવારી કરતાં આશ્ચર્યજનક રીતે ૦.૦૨ ટકા વધુ છે! પોશ નવરંગપુરા વોર્ડમાં સૌથું ઓછું ૩૭.૨૯ ટકા મતદાન જ્યારે પાટીદારોના વર્ચસ્વ ધરાવતા વસ્ત્રાલ વોર્ડમાં સૌથી વધુ ૫૬.૩૩ ટકા મતદાન થયું હતું. બીજી તરફ આ ચૂંટણીમાં ત્રણ કોર્પોરેટરની પેનલને બદલે નવા સીમાંકનના આધારે ચાર કોર્પોરેટરની પેનલ હતી. કુલ ૬૪ વોર્ડના બદલે કુલ ૪૮ વોર્ડ કરાયા હતા. જોકે અમદાવાદીઓને આ બધા ફેરફારો ખાસ ગમ્યા હોય તેમ લાગતું નથી, કેમ કે નવા ફેરફારો સાથેની ચૂંટણી કરાઇ હોવા છતાં પણ મતદારોએ ઉદાસીનતા દાખવતાં ગત ચૂંટણી કરતાં ઓછું મતદાન નોંધાયું છે.